## Vivenda convoca les ajudes per a actuacions de rehabilitació energètica en edificis per al període 2024-2026

*** Es destinaran un total de 73.380.300 euros procedents de fons europeus del Pla de recuperació, transformació i resiliència a la Comunitat Valenciana
* La convocatòria s’obrirà a mitjan mes de gener i es mantindrà oberta de manera ininterrompuda fins al 27 de febrer de 2026**

El *Diari Oficial de la Generalitat Valenciana* (DOGV) ha publicat la convocatòria d’ajudes, per al període 2024-2026, dels programes d’actuacions de rehabilitació energètica. Estes ajudes partixen amb un finançament de 26.850.000 euros, als quals se sumaran 46.530.300 euros addicionals sol·licitats per la Conselleria de Vivenda al Ministeri de Vivenda i Agenda Urbana el desembre de 2024.

Es tracta de programes que preveuen subvencions a la rehabilitació d’edifici (AFE-EDIF); ajudes complementàries per residus d’amiant (AFE-EDIF-COMP-02) i per vulnerabilitat (AFE-EDIF-COMP-01). Així mateix, s’inclouen ajudes per a millorar l’eficiència energètica de la vivenda (AFE-VIV), per a renovar l’envolupant tèrmica (codi: AFE-EVT), i les destinades a elaborar el llibre de l’edifici existent (codi: AFE-LDE) i a elaborar projectes tècnics (codi: AFE-PYT).

Són actuacions dirigides a obres de rehabilitació energètica que cal executar, a obres en execució o ja executades i realitzades en el període 01/02/2020 - 30/06/2026, en el cas de persones físiques, i en el període 06/10/2021 - 30/06/2026, en el cas d’empreses.

Esta convocatòria es mantindrà oberta de manera ininterrompuda des del 20 de gener (15 dies hàbils des de la publicació) fins al 27 de febrer de 2026, i les sol·licituds es registraran per orde d’arribada. Són ajudes que es concediran per concurrència no competitiva, per la qual cosa s’assignaran en cas de complir tots els requisits.

En funció del tipus d’ajuda podran ser beneficiaris persones, físiques o jurídiques propietàries, usufructuàries o arrendatàries de caràcter públic o privat.

Els adjudicataris podran sol·licitar acomptes per a dur a terme les actuacions, que podran ser del 80 % de l’ajuda concedida per a les entitats públiques i del 30 %, per a la resta.

**Repartiment dels fons**

La dotació inicial de 26.850.000 euros es repartirà entre els diferents programes de la manera següent: el Programa 3 d’ajudes per a actuacions de rehabilitació a nivell d’edifici comptarà amb 24.750.000 euros. Per part seua, el Programa 4 d’ajudes a les actuacions de millora de l’eficiència energètica en vivendes disposarà de 2.000.000 euros, mentres que el Programa 5 d’ajuda a l’elaboració del llibre per a rehabilitar i redactar projectes de rehabilitació rebrà 100.000 euros.

Este muntant s’incrementarà durant el començament de 2025 amb els 46.530.300 euros addicionals sol·licitats al Ministeri de Vivenda i Agenda Urbana, i amb possibles romanents de crèdit d’altres programes al llarg de l’any.

**Novetats**

Tots els qui no van resultar beneficiaris per falta de disponibilitat pressupostària en la convocatòria de 2023 podran sol·licitar-la en 2024 de manera senzilla. Per a fer-ho, s’habilitarà un procediment de sol·licitud simplificat.

A més, amb l’objectiu de millorar la concurrència, incrementar la transparència i ajudar el ciutadà i les empreses a aconseguir les ajudes, s’han plantejat novetats que contribuïxen a flexibilitzar els terminis de presentació i a simplificar les sol·licituds i la convocatòria, la qual cosa millora els procediments administratius i la tramitació mateixa de sol·licituds.

D’altra banda, la Generalitat ha configurat diferents vies de comunicació per a accedir a tota la informació per a tramitar les ajudes. Concretament, s’ha posat en marxa la pàgina web [Renoveu.com](https://renoveu.five.es/#/Welcome) caracteritzada per un format accessible, a més d’un servici d’informació sobre aspectes generals de la tramitació que oferix atenció telefònica, a través del número 618.620.939, l’horari d’atenció del qual serà de dilluns a divendres de 10:00 a 14:00 hores, o també a través de l’adreça electrònica fonseuropeus\_rehabilitacio@gva.es.

Cal recordar que es pot consultar més informació sobre els tràmits o els procediments de la resolució en la web del [DOGV](https://dogv.gva.es/va/resultat-dogv?signatura=2024/13955) i en la [xarxa d’oficines PROP](https://www.gva.es/va/web/atencio_ciutadania/inicio/atencion_ciudadano/ac_que_es_prop).

Fecha: 07/01/2025